section_heading: Radnja
paragraph_text: Objedujući u otmjenom talijanskom restoranu, Jennifer Melfi podijeli bocu vina s prijateljicama. Dok napuštaju restoran, Melfi ugleda Tonyja za stolom s njegovim "suradnicima". Smete se i nervozno upita kako je. Tony kaže kako je dobro i razmijeni s njom par pitanja. Melfi predloži jelo s menija, a nervozni je Tony upita da li sada samo neobavezno čavrljaju. Još uvijek nervozna Melfi i dalje je nesigurna u sebe, te u takvom stanju odlazeći uspijeva samo reći "Toodle-oo". Na terapiji sa svojim terapeutom, dr. Elliotom Kupferbergom, ona je uznemirena svojim ponašanjem jer smatra kako se u Tonyjevu društvu osjeća drugačije. Dr. Kupferberg je upita ima li osjećaje seksualne prirode za Tonyja, kojeg se spominje samo kao "pacijenta". Melfi se čini neisgurnom, a iako terapeutu kaže kako nema, činjenica je da je Tony zapravo privlači. Sljedećeg dana, Melfi sanja kako je Tony pretrpio automobilsku nesreću nakon što mu je ponestalo Prozaca. Dok Tony slupa svoj auto, u pozadini svira glazba iz Čarobnjaka iz Oza ("Optimistic Voices"). Uznemirena Melfi se probudi i zapiše sve u svoj notes.